text: 40 års forfald er fjernet
  17 januar 2013 kl. 18.01
  Efter måneder hårdt arbejde er renoveringen af facaden på Haderslevs gamle rådhus i Lavgade endelig færdig. 40 års forfald er væk.
  Stilladset blev pillet ned før jul - og nu fremtræder huset som det oprindelige hus fra 1897.
  - Der er mange der har kommenteret de her farver, siger Svend Brandt fra Haderslev Kommune. Men reelt synes jeg, at det giver et utroligt flot indtryk til bybilledet, at vi får de her farver. Man kan tydelig set, at det er en gammel, stolt bygning, der er kommet tilbage til sine velmagtsdage.
  Bag facaden huser bygningen en lang række tilbud til socialt udsatte borgere i kommunen med bl.a. cafe, bostøtteordningen for psykiatrien og aktiveringstilbud til nydanske kvinder.
  Husets facade er renoveret for 2,2 millioner kroner, og husets brugere håber nu på, Haderslev kommune kan finde penge til en indvendig renovering af bla. gårdhaverne.
  